התחלות הבנייה באשדוד זינקו ב-25% בשנת 2019 | כאן דרום - אשדוד
817 דירות חדשות החלו להיבנות בעיר אשדוד בשנה החולפת. יו"ר ארגון הקבלנים: "יש מחסור חמור בדירות בעיר כבר מספר שנים"
פורסם בתאריך: 5.4.20 14:13
עוד לפני משבר הקורונה שהביא לעצירה כמעט מוחלטת של המשק הישראלי, נרשמה ירידה שנתית בהתחלות הבנייה בשנה החולפת ברמה ארצית, כך שכשהמשק ישוב לפעילות מלאה מקבלי ההחלטות יצטרכו למצוא פתרונות לירידה בהיצע הדירות ביחס לביקושים. לפי ניתוח נתוני הלשכה המרכזית לסטטיסטיקה שבוצע בארגון קבלני אשדוד, ב-2019 החלה בנייתן של 50,830 דירות חדשות בישראל, 2.2% פחות מהשנה הקודמת והנתון הנמוך ביותר ב-5 השנים האחרונות.
ואולם, בעיר אשדוד התמונה שונה לגמרי. ב-2019 החלו להיבנות בעיר 817 דירות חדשות, לעומת 615 דירות חדשות שהחלו להיבנות בה בשנת 2018. מדובר בזינוק של 25%. עיקר התחלות הבנייה באשדוד היו בדירות 4-5 חדרים וגם לדירות קטנות: 393 דירות 4 חדרים החלו להיבנות בעיר ב-2019 לעומת 386 ב-2018; 216 דירות 5 חדרים לעומת 213; וכן החלו להיבנות באשדוד 187 דירות 2 חדרים; 11 דירות 3 חדרים ו-10 דירות 6 חדרים ויותר.
לדברי שלומי בן עזרי, מנכ"ל ארגון הקבלנים באשדוד: "למרות העלייה בהתחלות הבנייה בשנת 2019 באשדוד אין מספיק בנייה ואין מספיק דירות והעיר סובלת ממחסור חמור ביחידות דיור כבר מספר שנים, והדבר מתבטא בעליית מחירי הדירות בעיר. נוסף על כך, המדינה ביטלה לאחרונה מכרז מחיר למשתכן בעיר שאמור היה לכלול כ-800 יחידות דיור, מה שמוסיף למחסור בדירות בעיר. אם הממשלה לא תתמוך בבנייה בעיר – לא יהיה מנוס מהמשך עליית מחירי הדירות באשדוד".